**Kristian Näkyvä** (s. 18. marraskuuta 1990 Helsinki) on suomalainen jääkiekkopuolustaja. Elite Prospects -sivuston Ulf Anderssonin mukaan Näkyvän suurimpiin vahvuuksiin kuuluuvat luistelutaito, syöttäminen, näkemys pelistä, laukaus ja ylivoimapelaaminen. Anderssonin mukaan Näkyvällä on kuitenkin kehitettävää fyysisessä voimassa. Hän pelaa NLA-liigan HC Davoksessa.

Ura
---

### Seuraura

#### Uran alku Bluesissa

Näkyvä Espoo Bluesin paidassa harjoituskaudella 2010–2011.
Näkyvän kasvattajaseura on Helsingin Kiekko-Tiikerit. Näkyvä pelasi myöhemmät juniorivuotensa Espoo Bluesissa, jossa hän voitti B-nuorten SM-pronssia vuosina 2007 ja 2008, A-nuorten Suomenmestaruuden vuonna 2009 sekä SM-hopeaa vuonna 2011. Elokuussa 2008 hän teki kaksivuotisen SM-liigasopimuksen joukkueen kanssa. Näkyvä teki liigadebyyttinsä 27. marraskuuta 2008 vieraissa Porin Ässiä vastaan. Hän sai ottelussa jääaikaa 8.10 minuuttia, keräsi kaksi syöttöpistettä ja palkittiin *Ilta-Sanomien* yhden tähden tähtipelaajana. Yhteensä Näkyvä pelasi kauden 2008–2009 aikana kuusi SM-liigaottelua ja edusti Bluesin miesten joukkuetta myös kahden ottelun verran Mestarien liigassa. Hän pelasi kauden aikana miesten pelejä myös yhdeksän Mestis-ottelun verran alle 20-vuotiaiden maajoukkueessa. 

Suurimman osan kaudesta 2008–2009 Näkyvä pelasi Bluesin kultaa voittaneissa A-nuorissa, joiden kapteenina hän toimi. Näkyvä oli joukkueen tehokkain puolustaja tehoilla 8+17=25, joilla hän jakoi A-nuorten SM-liigan puolustajien pistepörssin kuudennen sijan Ässien Tommi Taimen kanssa. Näkyvä oli myös kevään 2009 pudotuspelien tehokkain puolustaja Lukon Tony Vidgrenin ja Ässien Jesse Jyrkkiön kanssa tehoilla 3+3=6.

Kaudella 2009–2010 Näkyvä pelasi seitsemän SM-liigaottelua. Hän pelasi suurimman osan kaudestaan Bluesin A-nuorissa. Näkyvä teki A-nuorten SM-liigan runkosarjassa 25 ottelussa tehot 9+12=21, joilla hän jakoi sarjan puolustajien pistepörssin kymmenennen sijan JYPin Ossi Ikosen ja KalPan Lasse Lappalaisen kanssa. Tammikuussa 2010 Blues lainasi Näkyvän Mestiksen runkosarjan loppuun asti ulottuvalla sopimuksella TuToon. Yhteensä hän pelasi kauden aikana TuTossa ja alle 20-vuotiaiden maajoukkueessa 16 Mestis-ottelua tehopistein 1+1=2. 

Kaudella 2010–2011 Näkyvä jäi edelleen pieneen rooliin Bluesin SM-liigajoukkueessa, jossa hän sai tililleen 16 runkosarjaottelua ja teki niissä yhden syöttöpisteen. Syyskuun 2010 lopulla Bluesin vuokrasi Näkyvän Mikkelin Jukureihin, jossa hän pelasi 16 ottelua. Näkyvä pelasi kauden aikana Mestistä myös viiden ottelun verran Kiekko-Vantaassa. Hän vahvisti Bluesin hopeaa voittaneita A-nuoria kevään 2011 pudotuspeleissä, joiden paras syöttäjä ja tehokkain puolustaja Näkyvä oli tehoilla 2+12=14. Näkyvä jakoi myös pistepörssin toisen sijan joukkuetoverinsa Mika Mörskyn kanssa.

#### Vuodet JYPissä ja läpimurto SM-liigassa

Bluesissa ilman läpimurtoa jäänyt Näkyvä teki toukokuussa 2012 2+1-vuotisen sopimuksen JYPin kanssa. Hän kuului kauden suurimpiin yllättäjiin, sillä Näkyvän ensimmäinen kokonainen SM-liigakausi 2011–2012 toi hänelle 55 runkosarjaottelussa tehot 7+16=23, joilla Näkyvä oli JYPin toiseksi tehokkain puolustaja Sami Vatasen jälkeen. Hän teki liigauransa kaksi avausmaalia 30. syyskuuta 2011 vieraissa Helsingin IFK:ta vastaan. Näkyvän ylivoimalla tekemä toinen maali ratkaisi JYPille joukkueen 2–5-voittoon päättyneen ottelun. Hänet palkittiin ottelun *Ilta-Sanomien* kolmen tähden tähtipelaajana. Näkyvä voitti kauden päätteeksi Suomenmestaruuden.

Kaudella 2012–2013 Näkyvä teki SM-liigan yhden kauden piste-ennätyksensä tehoilla 6+22=28, joilla hän oli JYPin tehokkain puolustaja ja jakoi koko SM-liigan puolustajien pistepörssin kolmannen sijan Tapparan Teemu Aallon kanssa. Näkyvän liigauran ensimmäinen playoff-maali syntyi hyvään paikkaan, sillä se jäi Hämeenlinnan Pallokerhoa vastaan pelatun viidennen puolivälieräottelun voittomaaliksi ja ratkaisi JYPille välieräpaikan. Hänet palkittiin ottelun *Ilta-Sanomien* yhden tähden tähtipelaajana. Näkyvä voitti kauden päätteeksi SM-pronssia. Marraskuussa 2012 hän teki kaksivuotisen jatkosopimuksen JYPin kanssa.

Kaudella 2013–2014 Näkyvä oli taas JYPin tehokkain puolustaja tehoilla 7+19=26, joilla hän sijoittui SM-liigan puolustajien pistepörssissä kahdeksanneksi. Näkyvä voitti JYPissä kauden aikana myös European Trophyn mestaruuden.

#### Siirtyminen ulkomaille

Kaudeksi 2014–2015 Näkyvä siirtyi kolmivuotisella sopimuksella SHL-joukkue Luleå HF:ään. Hän oli joukkueen paras syöttäjä ja toiseksi paras pistemies Chris Abbottin jälkeen tehoilla 10+19=29. Näkyvä jakoi koko SHL:n puolustajien maalipörssin voiton kolmen muun pelaajan kanssa ja puolustajien pistepörssin viidennen sijan Frölunda HC:n Erik Gustafssonin kanssa. Mestarien liigassa hän oli tehoilla 4+8=12 Luulajan paras syöttäjä ja jakoi sisäisen pistepörssin toisen sijan Niklas Fogströmin kanssa edellään vain Daniel Zaar. Näkyvä oli myös liigan toiseksi tehokkain puolustaja Frölunda HC:n Erik Gustafssonin jälkeen. Hän jakoi myös Luulajan sisäisen tehotilaston voiton Fogströmin kanssa lukemalla +10. Näkyvä voitti CHL:n mestaruuden.

Näkyvä ei pelannut Luulajassa enää kahta jälkimmäistä sopimuskauttaan, kun hän teki huhtikuussa 2015 NHL-varaamattonana pelaajana vuoden mittaisen tulokassopimuksen Nashville Predatorsin kanssa. Näkyvä pelasi kauden 2015–2016 kokonaan AHL-joukkue Milwaukee Admiralsissa, jossa hän teki 69 runkosarja- ja kolmessa playoff-ottelussa tehot 1+9=10. Kaudeksi 2016–2017 Näkyvä palasi SHL:ään ja siirtyi kaksivuotisella sopimuksella Linköping HC:n riveihin.

Kaudeksi 2018–2019 Näkyvä siirtyi jatkamaan SHL-uraansa kaksivuotisella sopimuksella Örebro HK:n joukkueeseen. Elokuussa 2020 Näkyvä teki vuoden jatkosopimuksen Örebron kanssa.

### Maajoukkueura

Näkyvä pelasi alle 20-vuotiaiden MM-kilpailuissa vuonna 2010. Vuoden 2009 MM-joukkueesta hän ja Ilmari Pitkänen putosivat viimeisinä. Näkyvä on pelannut myös 23 A-maaottelua tehopistein 2+3=5. Hän debytoi Suomen A-maajoukkueessa Channel One Cupissa 13. joulukuuta 2012 Hartwall Areenalla pelatussa avausottelussa Tšekkiä vastaan. Ensimmäisen A-maajoukkuemaalinsa Näkyvä teki 8. marraskuuta 2014 Karjala-turnauksessa Venäjää vastaan.

Yksityiselämä
-------------

Näkyvä avioitui kesäkuussa 2016 vuoden 2013 Miss Suomen Lotta Hintsan kanssa. He erosivat kesäkuussa 2019. Näkyvällä diagnosoitiin kivessyöpä helmikuussa 2020 ja hänet leikattiin 13. helmikuuta 2020.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2008–2009 | Suomi U20 | Mestis | 9 | 0 | 0 | 0 | 2 | – | – | – | – | – |
|  | Blues | SM-liiga | 6 | 0 | 2 | 2 | 2 | – | – | – | – | – |
| 2009–2010 | Suomi U20 | Mestis | 11 | 1 | 1 | 2 | 12 | – | – | – | – | – |  |  |  |  |  |  | JMM | 6 | 0 | 1 | 1 | 2 |
|  | TuTo | Mestis | 5 | 0 | 0 | 0 | 0 | – | – | – | – | – |
|  | Blues | SM-liiga | 7 | 0 | 0 | 0 | 4 | – | – | – | – | – |
| 2010–2011 | Jukurit | Mestis | 16 | 0 | 7 | 7 | 8 | – | – | – | – | – |
|  | Kiekko-Vantaa | Mestis | 5 | 0 | 2 | 2 | 6 | – | – | – | – | – |
|  | Blues | SM-liiga | 16 | 0 | 1 | 1 | 8 | – | – | – | – | – |
| 2011–2012 | JYP-Akatemia | Mestis | 2 | 2 | 1 | 3 | 2 | – | – | – | – | – |
|  | JYP | SM-liiga | 55 | 7 | 16 | 23 | 20 | 13 | 0 | 5 | 5 | 4 | Kanada-malja |
| 2012–2013 | JYP | SM-liiga | 59 | 6 | 22 | 28 | 52 | 11 | 1 | 3 | 4 | 6 |
| 2013–2014 | JYP | SM-liiga | 57 | 7 | 19 | 26 | 40 | 6 | 1 | 2 | 3 | 2 |
| 2014–2015 | Luleå HF | SHL | 55 | 10 | 19 | 29 | 42 | 9 | 1 | 3 | 4 | 6 |
| 2015–2016 | Milwaukee Admirals | AHL | 69 | 1 | 9 | 10 | 32 | 3 | 0 | 0 | 0 | 2 |
| 2016–2017 | Linköping HC | SHL | 50 | 8 | 15 | 23 | 38 | 6 | 0 | 1 | 1 | 2 |
| 2017–2018 | Linköping HC | SHL | 52 | 2 | 24 | 26 | 32 | 7 | 4 | 1 | 5 | 6 |
| 2018–2019 | Örebro HK | SHL | 51 | 6 | 21 | 27 | 38 | 2 | 0 | 0 | 0 | 0 |
| 2019–2020 | Örebro HK | SHL | 39 | 8 | 12 | 20 | 34 | – | – | – | – | – |
| 2020–2021 | Örebro HK | SHL | 39 | 3 | 13 | 16 | 49 | 9 | 2 | 1 | 3 | 4 |
| 2021–2022 | Örebro HK | SHL | 36 | 6 | 12 | 18 | 18 | 8 | 0 | 2 | 2 | 6 |
| 2022–2023 | Örebro HK | SHL | 52 | 7 | 29 | 36 | 53 | 13 | 1 | 5 | 6 | 6 |
| 8 kautta | yhteensä | SHL | 374 | 50 | 145 | 195 | 304 | 54 | 8 | 13 | 21 | 30 |
| 6 kautta | yhteensä | SM-liiga | 200 | 20 | 60 | 80 | 126 | 30 | 2 | 10 | 12 | 12 |
| 1 kausi | yhteensä | AHL | 69 | 1 | 9 | 10 | 32 | 3 | 0 | 0 | 0 | 2 |

Lähteet
-------

* Kristian Näkyvä The Internet Hockey Databasessa (englanniksi)
* Kristian Näkyvä Eurohockey-sivustolla (englanniksi)
* Kristian Näkyvä *Elite Prospects*. Everysport Media Group AB.  (englanniksi)

### Viitteet

1. ↑  Koivunen, Tommi: Mikael Kurki tarttuu partahöylään *Jatkoaika.com*.  30.11.2010. Jatkoaika r.y. Viitattu 29.9.2012.
2. 1 2 3 4 5 6 7 8  Kristian Näkyvä *Elite Prospects*. Everysport Media Group AB.  (englanniksi)
3. ↑  Joni Alatalo: Uusi osoite löytyi: kokeneen suomalaispakin ura jatkuu Sveitsissä *SuomiKiekko*.  22.5.2023. Viitattu 22.5.2023.
4. ↑  Elite Prospects - transaction for Kristian Näkyvä *www.eliteprospects.com*. Viitattu 22.5.2023.
5. ↑  Jaatinen ja Virtanen jatkavat Jyväskylässä *Jatkoaika.com*.  17.1.2011. Jatkoaika r.y. Viitattu 29.9.2012.
6. ↑  Näkyvä, Kristian (Blues) – Pelaajat – Liiga *liiga.fi*. Jääkiekon SM-liiga Oy. Viitattu 28.9.2012.
7. ↑  Tilastot – Liiga *liiga.fi*.  27.11.2008. Jääkiekon SM-liiga Oy. Viitattu 29.9.2012.
8. ↑  Blues lainaa Näkyvän TuToon *Jatkoaika.com*.  28.1.2010. Jatkoaika r.y. Viitattu 29.9.2012.
9. ↑  Kristian Näkyvä vuokralle Jukureihin *Jatkoaika.com*.  27.9.2010. Jatkoaika r.y. Viitattu 29.9.2012.
10. ↑  JYP kaappasi Riku Heleniuksen ja Arto Laatikaisen *Jatkoaika.com*.  18.5.2011. Jatkoaika r.y. Viitattu 29.9.2012.
11. ↑  JYP julkisti neljä uutta sopimusta *ksml.fi*.  18.5.2011. Sanomalehti Keskisuomalainen Oy.  Arkistoitu 22.5.2011. Viitattu 18.5.2011.
12. ↑  Suopuro, Micke: JYPin pelaaja-arvostelut 2011–2012 *Jatkoaika.com*.  8.5.2012. Jatkoaika r.y. Viitattu 29.9.2012.
13. ↑  Raportti – Liiga *liiga.fi*.  30.9.2011. Jääkiekon SM-liiga Oy. Viitattu 14.11.2012.
14. ↑  Tilastot – Liiga *liiga.fi*.  30.9.2011. Jääkiekon SM-liiga Oy. Viitattu 14.11.2012.
15. ↑  Tilastot – Liiga *liiga.fi*.  27.3.2013. Jääkiekon SM-liiga Oy. Viitattu 11.6.2013.
16. ↑  Pakkipörssin ykkösnimi Näkyvä jatkaa JYPissä *Jatkoaika.com*.  14.11.2012. Jatkoaika r.y. Viitattu 14.11.2012.
17. ↑  Pettersson, Robert: Luleå plockar in poängstark finsk back: "Enorma framtidsmöjligheter" *Hockeysverige.se*.  9.6.2014. NewsMe. Viitattu 8.11.2014. (ruotsiksi)
18. ↑  Näkyvän määränpää varmistui *Jatkoaika.com*.  9.6.2014. Jatkoaika r.y. Viitattu 8.11.2014.
19. ↑  Nashville Predators Sign Kristian Nakyva to an Entry-Level Contract  24.4.2015. Nashville, Tennessee:  Nashville Predators. Viitattu 24.7.2016. (englanniksi)
20. ↑  Kristian Näkyvä Nashville Predatorsiin *Jatkoaika.com*.  24.4.2015. Jatkoaika r.y. Viitattu 24.7.2016.
21. ↑  Kristian Näkyvä palaa Eurooppaan *Jatkoaika.com*.  18.5.2016. Jatkoaika r.y. Viitattu 24.7.2016.
22. ↑  Leijonat-puolustaja vaihtaa seuraa ensi kaudeksi – taistelee parhaillaan MM-kisapaikasta! *suomikiekko.com*.  7.4.2018. Nordic Sport Media. Viitattu 10.2.2019.
23. ↑
24. ↑  Koskinen, Jerri: Härskin Kanadan-joulu: Kiekkoa ja kinkkua *savonsanomat.fi*.  25.12.2008. Savon Media Oy.  Arkistoitu 6.5.2014. Viitattu 23.11.2012.
25. ↑  Tilanne 10.2.2019
26. ↑  RUS – FIN (2–6) *stats.swehockey.se*.  8.11.2014. Svenska Ishockeyförbundet. Viitattu 10.2.2019. (englanniksi)
27. ↑  Unelmahäät sinetöivät rakkauden – ex-missi Lotta Hintsa ja NHL-kiekkoilija Kristian Näkyvä vihitään tänään *mtvuutiset.fi*.  18.6.2016. MTV Oy. Viitattu 24.7.2016.
28. ↑  Kristian Näkyvä kertoi syövästään joukkuekavereille viime viikolla – "todella tunteellinen hetki" *www.iltalehti.fi*. Viitattu 12.2.2020.